Dovalovo

Dovalovo je mestská časť Liptovského Hrádku, predtým samostatná obec. K Liptovskému Hrádku bola administratívne pričlenená v roku 1971.

Polohopis 
Svojou rozlohou je Dovalovo väčšie ako Liptovský Hrádok napriek tomu, že je v súčasnosti jeho mestskou časťou. Obcou preteká potok Dovalovec a dravá rieka Belá. Ponad obec prechádzajú dva diaľničné mosty, a to Most Dovalovec, ktorý patrí medzi najdlhšie na Slovensku, a Most Belá.

Dejiny 
Od prvopočiatku obce bola pričlenená k liptovsko-hrádockému panstvu. V minulosti boli občania Dovalova zamestnaní najmä ako služobníci v hrádockom panstve a často ním boli aj podrobovaní, keď napr. rod Balaszovcov utláčal Dovalovčanov tým, že im zobral obecný mlyn. V minulosti bola k Dovalovu pričlenená aj Liptovská Kokava – vtedy Nové Dovalovo. Erb obce zobrazuje sv. Martina z Tours, ktorému je v obci zasvätený aj gotický rímskokatolícky kostol z 13. storočia.

Kultúra a zaujímavosti

Pamiatky 
 Rímskokatolícky kostol sv. Martina, jednoloďová pôvodne ranogotická stavba s pravouhlým ukončením presbytéria a predstavanou vežou z druhej polovice 13. storočia. Nachádza sa v opevnenom areáli na vyvýšenine uprostred obce. Medzi 14. a 15. storočím bol doplnený o nástenné maľby. Od reformácie do roku 1673 bol kostol evanjelický. K zásadnej prestavbe došlo na začiatku 17. storočia, kedy bol nanovo zaklenutý krížovými hrebienkovými klenbami a došlo ku stavbe veže. V druhej polovici 17. storočia bol kostol fortifikovaný. K barokovej úprave interiéru došlo v polovici 18. storočia, na konci storočia boli upravované aj vonkajšie fasády. K poslednému reštaurovaniu kostola došlo v rokoch 2005-2006. Zo stredovekých detailov sa zachovala klenba v presbytériu, východné okno svätyne a vstupný portál. Z tohto kostola pochádza neskorogotický krídlový oltár sv. Martina biskupa a sv. Štefana Prvomučeníka, ktorý je súčasťou zbierok SNM v Martine. Ďalšie stredoveké tabuľové maľby boli odvezené do Budapešti. Kostol má hladké fasády členené opornými piliermi a oknami s profilovanými šambránami a segmentovým ukončením. Veža je ukončená zvonovitou helmicou.  

 Evanjelický kostol, jednoloďová klasicistická stavba so segmentovým ukončením presbytéria a vežou tvoriacou súčasť jej hmoty z rokov 1851-1857. Interiér je zaklenutý pruskou klenbou. Nachádza sa tu oltárny obraz Kristus na Olivovej hore od P. M. Bohúňa z roku 1857 a voľný obraz M. Luthera, taktiež od Bohúňa. Priečeliu kostola dominuje rizalit členený pilastrami a ukončený štítom, z ktorého vyrastá veža členená lizénovým rámom s horizontálnym pásovaním. Ukončená je ihlncovou helmicou. Okná sú polkruhovo ukončené.

Občianska vybavenosť 
K významným subjektom patrí v Dovalove Roľnícke družstvo, ktoré zamestnáva mnoho miestnych obyvateľov. V centre obce sa nachádza kultúrny dom, nákupné a zábavné strediská, ale aj niekoľko historicky vzácnych budov. V časti obce označovanej ako Vyšný koniec sú zachované vzácne historické stavby - rodný dom Jána Nepomuka Bobulu, ďalšie historické domy, či sýpky. V Dovalove je možné ubytovať sa v malých domčekoch alebo v penziónoch.

Osobnosti obce

Rodáci 
 Ján Nepomuk Bobula (* 1844 - † 1903), politik a staviteľ
Ján Gašperík (* 1876 - † 1949), právnik a včelár
 Milan Jurčo (* 1921 - † 1989), básnik

Pôsobili tu 
 Milan Jurčo (* 1957), bývalý československý reprezentant v športovej cyklistike a dvojnásobný účastník Tour de France
 Matej Jurčo (* 1984), cyklista a  olympionik

Referencie

Externé odkazy 
 Stránka mestskej časti Dovalovo
 Oficiálna stránka mesta Liptovský Hrádok
 Apsida.sk- profil gotického kostola

Liptovský Hrádok
Slovenské obce zaniknuté zlúčením
Mestské časti na Slovensku